X'inhi l-Faċilità għall-Irkupru u r-Reżiljenza? Il-Faċilità għall-Irkupru u r-Reżiljenza ġdida se tipprovdi appoġġ finanzjarju fuq skala kbira għar-riformi u l-investimenti mwettqa mill-Istati Membri, bl-għan li jittaffa l-impatt ekonomiku u soċjali tal-pandemija tal-coronavirus u biex l-ekonomiji tal-UE jsiru aktar sostenibbli, reżiljenti u mħejjija aħjar għall-isfidi li jirriżultaw mit-tranżizzjonijiet ekoloġiċi u diġitali. Din se tgħin lill-Istati Membri jindirizzaw l-isfidi identifikati fis-Semestru Ewropew, f'oqsma bħall-kompetittività, il-produttività, is-sostenibbiltà ambjentali, l-edukazzjoni u l-ħiliet, is-saħħa, l-impjiegi, u l-koeżjoni ekonomika, soċjali u territorjali. Se tiżgura wkoll fokus adegwat għal dawn l-investimenti u riformi abbażi tat-tranżizzjonijiet ekoloġiċi u diġitali, biex tgħin fil-ħolqien tal-impjiegi u t-tkabbir sostenibbli u biex tagħmel lill-Unjoni aktar reżiljenti. Kemm se jkun hemm flus disponibbli? Il-maġġoranza tal-finanzjament se jiġi pprovdut permezz ta' għotjiet, b'żidiet possibbli permezz ta' self. L-ammont totali ta' għotjiet disponibbli se jkun ta' EUR 310 biljun (fi prezzijiet kostanti; EUR 335 biljun fi prezzijiet attwali), b'EUR 250 biljun addizzjonali f'self (fi prezzijiet kostanti; EUR 268 biljun fi prezzijiet attwali) Rigward l-għotjiet, ammont massimu għal kull Stat Membru se jiġi determinat abbażi ta' skema ta' allokazzjoni predefinita, li tieħu kont il-popolazzjoni, il-PDG per capita u l-qgħad. Is-sistema se tkun ta' benefiċċju partikolari għall-aktar pajjiżi milquta mill-kriżi, speċjalment dawk b'introjtu per capita baxx u livell għoli ta' qgħad. Minbarra l-għotjiet, l-Istati Membri jistgħu jitolbu self għall-implimentazzjoni tar-riformi u l-investimenti pubbliċi tagħhom. Is-self jeħtieġ li jkun ġustifikat mill-ħtiġijiet finanzjarji ogħla marbuta mal-pjanijiet ta' rkupru u ta' reżiljenza ppreżentati mill-Istati Membri. Il-volum massimu ta' self għal kull Stat Membru mhux se jaqbeż l-4.7 % tal-Introjtu Nazzjonali Gross tiegħu. Madankollu, se jkun possibbli li jkun hemm żieda f'ċirkostanzi eċċezzjonali soġġett għar-riżorsi disponibbli. X'tipi ta' riformi u investiment se tiffinanzja l-Faċilità? Biex ikollhom aċċess għall-Faċilità, jenħtieġ li l-Istati Membri jħejju pjanijiet ta' rkupru u ta' reżiljenza li jistabbilixxu l-aġendi tagħhom ta' riforma u ta' investiment għall-erba' snin sussegwenti, sal-2024. Dawn il-pjanijiet jenħtieġ li jinkludu kemm ir-riformi kif ukoll proġetti ta' investiment pubbliku permezz ta' pakkett koerenti. Jenħtieġ li l-pjanijiet jistabbilixxu riformi u investimenti għall-indirizzar tal-isfidi identifikati fil-kuntest tas-Semestru Ewropew, b'mod partikolari dawk relatati mat-tranżizzjonijiet ekoloġiċi u diġitali. Jenħtieġ li, fost oħrajn, jispjegaw kif jikkontribwixxu għat-tisħiħ tal-potenzjal tat-tkabbir, ir-reżiljenza u l-koeżjoni tal-Istat Membru kkonċernat. L-għotjiet u s-self se jiġu mħallsa f'pagamenti parzjali hekk kif jitlestew l-istadji importanti u l-miri kif definiti mill-Istati Membri fil-pjanijiet tagħhom ta' rkupru u ta' reżiljenza. Din il-Faċilità kif se tiġi integrata fis-Semestru Ewropew u mal-Unjoni tal-Enerġija? Jenħtieġ li l-pjanijiet ippreżentati mill-Istati Membri jkunu konsistenti mal-isfidi u l-prijoritajiet identifikati fis-Semestru Ewropew, mal-programmi nazzjonali ta' riforma, il-pjanijiet nazzjonali dwar l-enerġija u l-klima, il-pjanijiet ta' tranżizzjoni ġusta, u l-ftehimiet ta' sħubija u l-programmi operattivi adottati taħt il-fondi tal-Unjoni. Barra minn hekk, il-pjanijiet se jikkostitwixxu anness għall-Programm ta' Riforma Nazzjonali rispettiv. L-Istati Membri se jirrapportaw dwar il-progress fl-implimentazzjoni tal-pjanijiet fil-kuntest tas-Semestru Ewropew. X'inhu l-valur miżjud ta' self flimkien ma' għotja? Is-self se jikkomplementa l-għotjiet u se jipprovdi finanzjament addizzjonali għall-Istati Membri li għandhom ħtiġijiet ta' finanzjament ogħla minħabba riformi u investimenti aktar sinifikanti li għandhom isiru. Is-self se jiffinanzja riformi u investimenti addizzjonali lil hinn minn dawk li diġà jibbenefikaw mill-għotja. Is-self se jibbenefika mill-maturitajiet twal u mir-rati tal-imgħax favorevoli li tgawdi l-Unjoni. Għalhekk se jkunu ta' interess partikolari u ta' benefiċċju għall-Istati Membri li jiffaċċjaw spejjeż ogħla tas-self. Kif se jittieħdu d-deċiżjonijiet? L-Istati Membri se jippreżentaw lill-Kummissjoni pjanijiet ta' rkupru u ta' reżiljenza; jistgħu jagħmlu dan kull sena sa mhux aktar tard mill-2022 sat-30 ta' April ta' kull sena, iżda jistgħu diġà jippreżentaw l-ewwel abbozz flimkien mal-abbozz tal-baġit nazzjonali tagħhom f'Ottubru. Biex jipprovdu appoġġ malajr kemm jista' jkun, l-Istati Membri se jiġu mħeġġa jissottomettu l-ewwel pjan tagħhom diġà din is-sena. Il-Kummissjoni se tivvaluta l-pjanijiet abbażi ta' kriterji trasparenti. Il-pjanijiet iridu jindirizzaw b'mod effettiv l-isfidi rilevanti identifikati fis-Semestru Ewropew, u jekk dawn jikkontribwixxux għat-tisħiħ tal-potenzjal tat-tkabbir u r-reżiljenza tal-Istat Membru u għat-tisħiħ tal-koeżjoni; u jridu jinkludu miżuri li jikkontribwixxu b'mod sinifikanti biex jindirizzaw it-tranżizzjonijiet ekoloġiċi u diġitali fil-biċċa l-kbira. Il-miżuri appoġġati għandhom jevitaw impatti negattivi fil-klima u l-ambjent. Dment li l-kriterji tal-valutazzjoni jiġu ssodisfati b'mod sodisfaċenti, il-Kummissjoni tadotta deċiżjoni li tistabbilixxi l-kontribuzzjoni finanzjarja li l-Istat Membru se jibbenefika minnha (għotja u, jekk ikun mitlub, self), u l-istadji importanti u l-miri. Biex ikun jista' jinforma t-tħejjija u l-implimentazzjoni tal-pjanijiet ta' rkupru u ta' reżiljenza tal-Istati Membri, il-Kunsill se jkollu wkoll l-opportunità li jiddiskuti fil-kuntest tas-Semestru Ewropew l-istat tal-kapaċità ta' rkupru, reżiljenza u aġġustament fl-Unjoni abbażi ta' dokumenti tal-Kummissjoni disponibbli. Il-pjanijiet adottati se jiġu kkomunikati kemm lill-Parlament Ewropew kif ukoll lill-Kunsill. Il-Kummissjoni tirrapporta wkoll kull sena dwar il-progress fuq l-implimentazzjonijiet tal-pjanijiet mill-Istati Membri u dwar l-infiq permezz tal-Faċilità liż-żewġ istituzzjonijiet. Il-Faċilità kif tirrelata ma' inizjattivi oħra ta' appoġġ bħal REACT-EU, programmi tal-politika ta' koeżjoni u SURE? Il-Faċilità u REACT-EU huma kumplimentari. REACT-EU se timmira azzjonijiet ta' tiswija f'sitwazzjonijiet ta' kriżi f'terminu iqsar relatati mas-swieq tax-xogħol, il-kura tas-saħħa u l-SMEs (appoġġ ta' likwidità u solvenza), u investimenti essenzjali fit-tranżizzjonijiet ekoloġiċi u diġitali. Se tipprovdi appoġġ immedjat u dirett lill-ekonomiji tal-Istati Membri. Il-Faċilità għall-Irkupru u r-Reżiljenza se tappoġġa riforma u investimenti fit-tul, b'mod partikolari fit-teknoloġiji ekoloġiċi u diġitali, b'impatt dejjiemi fuq il-produttività u r-reżiljenza tal-ekonomija tal-Unjoni. Il-Faċilità hija wkoll kumplimentari għall-firxa ta' miżuri diġà żviluppati b'rispons għall-pandemija tal-coronavirus attwali bħall-emenda għar-regolament dwar il-politika ta' koeżjoni, l-Inizjattivi ta' Investiment fir-Rispons għall-Coronavirus u SURE. X'se jiġri bil-Programm ta' Appoġġ għar-Riformi? Il-Faċilità tibni fuq il-progress fuq l-Għodda għat-Twassil ta' Riformi inkluża fil-proposta tal-2018 tal-Kummissjoni għal Programm ta' Appoġġ għar-Riformi filwaqt li tadatta għas-sitwazzjoni ekonomika l-ġdida li taffettwa l-Istati Membri kollha u l-metodu ta' finanzjament. Il-Programm ta' Appoġġ għar-Riformi ġie rtirat u l-kontenut tiegħu ġie sostitwit minn Faċilità għall-Irkupru u r-Reżiljenza u Strument ta' Appoġġ Tekniku, f'żewġ regolamenti awtonomi. X'inhu l-Istrument ta' Appoġġ Tekniku? L-istrument ta' Appoġġ Tekniku huwa l-kontinwazzjoni tal-Programm ta' Appoġġ għal Riformi Strutturali (Structural Reform Support Programme, SRSP) eżistenti, u jibni fuq is-suċċess tiegħu, li jippermetti lill-Kummissjoni tgħin fit-tisħiħ tal-kapaċità amministrattiva tal-Istati Membri tal-UE. L-istrument ta' Appoġġ Tekniku se jipprovdi appoġġ għall-isforzi tal-Istati Membri biex jimplimentaw ir-riformi meħtieġa biex jiksbu rkupru ekonomiku u soċjali, reżiljenza u konverġenza. L-istrument jippermetti li jiġu appoġġati l-awtoritajiet tal-Istati Membri fl-isforzi tagħhom biex ifasslu r-riformi skont il-prijoritajiet tagħhom stess u jsaħħu l-kapaċità tagħhom li jiżviluppaw u jimplimentaw politiki u strateġiji ta' riforma, kif ukoll jibbenefikaw minn prattiki tajba u eżempji tal-pari. L-appoġġ tekniku se jkun partikolarment meħtieġ wara l-kriżi. Għal aktar informazzjoni Skeda informattiva: Faċilità għall-Irkupru u r-Reżiljenza: Għajnuna lill-pajjiżi tal-UE biex joħorġu mill-kriżi aktar b'saħħithom Baġit fit-tul tal-UE 2021–2027: Proposta tal-Kummissjoni Mejju 2020